U-I-209/03
Natisni
Opravilna št.:
U-I-209/03
Datum odločitve:
8. 9. 2005
ECLI:
ECLI:SI:USRS:2005:U.I.209.03
Akt:
Zakon o pokojninskem in invalidskem zavarovanju (Uradni list RS, št. 106/99, 72/2000, 124/2000, 109/01, 108/02 , 26/03 – ur.p.b., 135/03 in 20/04 – ur.p.b.) (ZPIZ-1), 1. odst. 37. čl.
Izrek:
Pobuda za začetek postopka za oceno ustavnosti prvega odstavka 37. člena Zakona o pokojninskem in invalidskem zavarovanju (Uradni list RS, št. 106/99, 72/2000, 124/2000, 109/01, 108/02 , 26/03 – ur.p.b., 135/03 in 20/04 – ur.p.b.) se zavrže.
Evidenčni stavek:
Pobudnica je pogoj starosti za priznanje pravice do starostne pokojnine izpolnila v času trajanja postopka pred Ustavnim sodiščem. Pobudničin položaj se glede na to , da je sama dosegla predpisano starost in ji je bila pravica že priznana, z morebitno razveljavitvijo izpodbijane določbe ne bi mogel izboljšati. Pravni intreres zato ni izkazan in je bilo treba pobudo zavreči.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Fatima Beganović, Idrija
Datum vloge:
27. 10. 2003
Vrsta odločitve:
sklep
Vrsta rešitve:
zavrženje
Dokument:
US24917
Dokument v PDF obliki:
U-I-209-03.pdf
117 KB
Prenesite datoteko
U-I-209/03-11
8. 9. 2005
SKLEP
Ustavno sodišče je v postopku za preizkus pobude Fatime Beganović iz Idrije na seji dne 8. septembra 2005
sklenilo:
Pobuda za začetek postopka za oceno ustavnosti prvega odstavka 37. člena Zakona o pokojninskem in invalidskem zavarovanju (Uradni list RS, št. 106/99, 72/2000, 124/2000, 109/01, 108/02 , 26/03 – ur.p.b., 135/03 in 20/04 – ur.p.b.) se zavrže.
Obrazložitev
1. Pobudnica izpodbija prvi odstavek 37. člena Zakona o pokojninskem in invalidskem zavarovanju (v nadaljevanju ZPIZ-1). Po navedeni določbi se zavarovancu starostna meja, ki je predpisana po 36. členu tega zakona kot minimalni pogoj za pridobitev pravice do starostne pokojnine, zniža za vsakega rojenega ali posvojenega otroka, za katerega je zavarovanec skrbel in ga vzgajal vsaj pet let, če je imel otrok državljanstvo Republike Slovenije in če ni z mednarodnim sporazumom drugače določeno. Pobudnica navaja, da družina stalno prebiva v Sloveniji od leta 1973 in da so vsi njeni otroci, za katere je kot mati skrbela, slovenski državljani, pred letom 1992 pa so bili državljani SFRJ. Pobudnica meni, da določba ni v skladu z Ustavo, ker izvajalcu pokojninskega in invalidskega zavarovanja omogoča razlago, ki je diskriminacijska do državljanov, ki so to postali po letu 1992.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji neposreden in konkreten, obstajati pa mora ves čas postopka pred Ustavnim sodiščem. Morebitna ugoditev pobudi mora privesti do izboljšanja pobudnikovega položaja.
3. Pobudnica je vložila pobudo v času, ko še ni izpolnjevala pogoja starosti za priznanje pravice do starostne pokojnine, vendar pa je ta pogoj izpolnila v času trajanja postopka pred Ustavnim sodiščem. Po poizvedbah pri Zavodu za pokojninsko in invalidsko zavarovanje ji je bila pravica do pokojnine že priznana brez znižanja starostne meje po prvem odstavku 37. in 399. člena ZPIZ-1. Razveljavitev zakona začne učinkovati naslednji dan po objavi odločbe o razveljavitvi (43. člen ZUstS). Po 44. členu ZUstS pa se zakon, ki ga je Ustavno sodišče razveljavilo, ne uporablja za razmerja, o katerih je bilo pravnomočno odločeno. Pobudničin položaj se glede na to, da je sama dosegla predpisano starost in ji je pravica do pokojnine že priznana, z morebitno razveljavitvijo zakona ne bi mogel izboljšati. Pravni interes za izpodbijanje določbe prvega odstavka 37. člena ZPIZ-1 zato ni izkazan in je bilo treba pobudo zavreči.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj